Iemand sit agter dié brande, meen minister | Netwerk24
Deur Bonolo Selebano 07 September 2018 13:13
Iemand sit agter die vlaag voorvalle van brandstigting by die departement van gesondheid se Civitas-gebou in Pretoria, volgens Thulas Nxesi, die minister van openbare werke.
Nxesi het die bewerings dat die gebou gesondheidsgevare vir werkers inhou op 'n nuuskonferensie in die stad verwerp.
Thulas Nxesi, minister van openbare werke.Foto: Argief
"Ons verwerp die sensasionele opskrifte in die media dat die gebou 'n lewensgevaarlike plek is. Nie een van die toepaslike, gemagtigde instellings wat dit ondersoek het, het dit ooit as onbewoonbaar verklaar nie," sê Nxesi.
"Daar was die afgelope week twee pogings van brandstigting. Die mees onlangse was Donderdagmiddag toe 'n brand op die 14de verdieping gestig is, terwyl daar nog mense in die gebou was."
Netwerk24 het Woensdag berig dat staatsdienswerkers Woensdag deur betogende kollegas geïntimideer en uit hulle kantore gedwing is.
Die National Education, Health and Allied Workers' Union (Nehawu) en die Vereniging van Staatsamptenare (VSA) is sedert April op 'n sloerstaking oor wat hulle beskou as swak gesondheidstandaarde in die gebou. Die werkers wat staak, gaan elke dag om 13:00 huis toe.